Porsche Boxster/Cayman

Porsche Boxster ja Porsche Cayman on keskmootoriga kaheistmelised sportautod, mida alates 1996. aastast toodab Saksa autotootja Porsche. Tänapäevaks on neid toodetud neli põlvkonda. Boxster on kaheukseline rotster ja Cayman kolmeukseline kupee. Porsche Boxsteri esimest põlvkonda (Porsche 986) esitleti aastal 1996 ja seda toodeti 2005. aastani, mil tootma hakati teise põlvkonna Boxsterit (Porsche 987). Algul toodeti Boxsterit varem Porsche 928 tootmiseks mõeldud tehases Stuttgardis. Hiljem hakati seda tootma ka Valmet OY tehases Uusikaupunkis Soomes. Kuni Porsche Cayenne'i esitlemiseni 2003. aastal oli Boxster kõige suurema läbimüügiga mudel Porsche valikus. Cayman lisandus valikusse 2006. aastal ning tehniliselt oli tegemist Boxsteri kupeeversiooniga. Alates neljandast põlvkonnast, mida esitleti 2016. aastal, turustatakse neid autosid nimede Porsche 718 Boxster ja Porsche 718 Cayman all. Porsche Boxsteri disaini eest vastutas Porsche peainsener Harm Lagaay ning eeskujuks olid Porsche 356 ja Porsche 550 Spyderi mudelid. Lisaks oli tegu esimese Porschega, mis oli algselt ehitatud rotsterina pärast Porsche 914. Esimest põlvkonda (986) toodeti aastatel 1996–2004, kerge mudeliuuendus tehti 2002. aastal. Mootoriks oli kuuesilindriline lamamootor tähisega M96 ning tegu oli Porsche esimese vedelikjahutusega mootoriga, mis ei asunud auto esiosas. Keskasetusega lamamootor tagas madala raskuskeskme ning hea kaalujaotuse. Boxster Boxster Boxster S Boxster S Teisel põlvkonnal, mida esitleti 2004. aasta Pariisi autonäitusel, jäi välimus üsna sarnaseks esimese põlvkonna Boxsteriga. Suurimaks erinevuseks olid aga uued ümmargused esituled, mis sarnanesid Carrera GT esituledega. Uus Boxster jõudis müügile 2005. aastal. Baasmudelil on 2,7-liitrine 6-silindriline boksermootor (alguses 240 hj, 2007. aastast 245 hj). Tippmudelil Boxster S on 3,4-liitrine 6-silindriline boksermootor. 2007. aastani oli sellel 280 hobujõudu, sealt edasi 295 hj. 2006. aastal lisandus mudelivalikusse Porsche Cayman, mis kasutas Boxsteriga sama tehnikat, aga keretüübiks oli kaheistmeline kupee. Esimesena saabus müügile Cayman S, mis kasutas sama mootorit, mida ka Boxster S. Mudelivärskendus tehti Caymanile 2009. aastal. Boxster Boxster Cayman S Cayman S Kolmanda põlvkonna Boxster kuulutati välja 13. märtsil 2012 Genfi autonäitusel ning müügile jõudis see 2012. aasta varasuvel. Porsche Boxster GTS on Porsche Boxsteri 2014. aastal esitletud kiirem versioon. See arendab võimsust 243 kW (330 hj). GTS-i tippkiirus on 280 km/h ja see kiirendab 0–100 km/h 4,7 sekundiga. Porsche Cayman GTS on Porsche Caymani 2014. aastal esitletud võimsam versioon. Sellel on Porsche Cayman S-i mootor (töömaht: 3,4, silindreid:6), millele on lisatud 15 hj (325+15=340 hj). GTS-i tippkiirus on 285 km/h ja see kiirendab 0–100 km/h 4,6 sekundiga. Boxster GTS Boxster GTS Cayman S Cayman S 2016. aastal esitletud 4. põlvkonna Boxster ja 3. põlvkonna Cayman said nimele lisaks numbritähise 718 ning olulise tehnilise uuendusena asendati 6-silindrilised vabalthingavad boksermootorid nüüd 2,0- ja 2,5-liitrise töömahuga 4-silindriliste turboga boksermootoritega. Standardmootoriks on 2,0-liitrine B4, millel 221 kW (300 hj) ja 380 N⋅m. 2019. aasta juunis esitletakse uusi mudeleid 718 Cayman GT4 ja 718 Spyder, mis on varustatud 309 kW (420 hj) arendava 6-silindrilise 4,0-liitrise boksermootoriga.